贈楊公杜之舅
作者：貫休
朝代：唐

paragraphs: 分盡君憂一不遺，鳳書徵入萬民悲。
風雲終日如相逐，雨露前程即可知。
畫舸還盛江革石，秋山又看謝安棊。
談諧盡是經邦術，頭角由來出世姿。
天地事須歸橐籥，文章誰得到罘罳。
扣舷傍島清吟健，問俗看漁晚泊遲。
霞影滿江搖枕簟，鳥行和月下漣漪。
周秦漢魏書書在，麟鳳龜龍步步隨。
金殿恩波將浩浩，圭峯意緒謾孜孜。
郡中條令春常在，境外謌謠美更奇。
道者藥罏留要妙，林僧禪偈寄相思。
王楊盧駱真何者，房杜蕭張更是誰。
應念衢民千萬戶，家家皆置一生祠。